 Christian Eriksen: Denmark v Finland match continue after midfielder collapse during Euro 2020 match  Denmark midfielder Christian Eriksen dey awake for hospital after im collapse during im side Euro 2020 match against Finland according to Denmark Football Association. Di 29-year-old condition don dey stabilised, according to tournament organisers Uefa. Di Group B game stop before half-time after di 29-year-old Inter Milan player fall for ground. Referee Anthony Taylor immediately call for medical support and Eriksen receive treatment on di field. Eriksen receive CPR before di players leave di pitch and dem later postpone di match. Finland later win di Group B match 1-0 after dem restart di game. Tournament organisers Uefa bin suspend di match because of medical emergency. Uefa say dem agree to restart di match following request wey players of both teams make. Di players play di final five minutes of di first half, dem observe five-minute half-time break before dem play di second half. For post wey dem make on Twitter, Uefa say: Following di medical emergency wey involve Denmark player Christian Eriksen, both teams don hold crisis meeting wit match officials and we go communicate further information at 19:45 CET 18:45 BST. Dem don transfer di player go hospital and im don dey stabilised. Later Finland national team post say: Christian Eriksen dey awake and e condition dey stable. Di thoughts of di Finnish mens A national team, di Finnish Football Association and di Finnish football family dey with Eriksen, im relatives and di Danish team. Di incident happen as im player play throw-in towards am near di end of di first half. Even wit shock, e team-mates surround am and supporters for Copenhagen bin also express shock as di medical team bin treat di player. Eriksen club, Inter, for tweet say: Forza Chris, all of our thoughts dey wit you. Im former team, Tottenham say: Get well soon, Christian. Di whole Spurs family dey wit you. 